Title: ประกาศกระทรวงเกษตรและสหกรณ์ เรื่อง กำหนดหลักเกณฑ์การปฏิบัติของพนักงานเจ้าหน้าที่ในการขึ้นไปบนเรือประมงไร้สัญชาติหรือเรือประมงที่พบว่ากำลังทำการประมงโดยไม่ชอบด้วยกฎหมาย ที่ทำการประมงอยู่นอกน่านน้ำไทย พ.ศ. 2559

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
กำหนดหลักเกณฑ์การปฏิบัติของพนักงานเจ้าหน้าที่ในการขึ้นไปบนเรือประมงไร้สัญชาติ
หรือเรือประมงที่พบว่ากำลังทำการประมงโดยไม่ชอบด้วยกฎหมาย
ที่ทำการประมงอยู่นอกน่านน้ำไทย
พ.ศ. ๒๕๕๙[๑]

อาศัยอำนาจตามความในมาตรา
๑๐๔ วรรคสอง แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกประกาศกำหนดหลักเกณฑ์การปฏิบัติของพนักงานเจ้าหน้าที่ในการขึ้นไปบนเรือประมงไร้สัญชาติ
หรือเรือประมงที่พบว่ากำลังทำการประมงโดยไม่ชอบด้วยกฎหมายที่ทำการประมงอยู่นอกน่านน้ำไทยดังนี้

ข้อ
๑  พนักงานเจ้าหน้าที่จะขึ้นไปบนเรือประมงไร้สัญชาติ
หรือเรือประมงที่พบว่ากำลังทำการประมงโดยไม่ชอบด้วยกฎหมาย
บรรดาที่ทำการประมงอยู่นอกน่านน้ำไทย เพื่อตรวจสอบการทำการประมงได้
เฉพาะกรณีที่ได้รับการร้องขอจากเจ้าหน้าที่หรือรัฐบาลของประเทศที่มีอำนาจหรือองค์การระหว่างประเทศที่มีอำนาจควบคุมดูแลการทำการประมงในเขตนั้นเท่านั้น

ข้อ
๒  การขึ้นไปบนเรือประมงตามข้อ ๑
พนักงานเจ้าหน้าที่ต้องยึดแนวปฏิบัติของนานาประเทศและเป็นที่ยอมรับขององค์การสหประชาชาติ
โดยให้ถือปฏิบัติตามมาตรา ๑๐๕ (๑) แห่งพระราชกำหนดการประมง พ.ศ. ๒๕๕๘ และประมวลกฎหมายวิธีพิจารณาความอาญาโดยอนุโลม

ข้อ
๓  ประกาศฉบับนี้ให้มีผลใช้บังคับเมื่อประเทศไทยได้เข้าร่วมเป็นภาคีของความตกลงเพื่ออนุวัติการให้เป็นไปตามข้อตกลงแห่งอนุสัญญาสหประชาชาติว่าด้วยกฎหมายทะเล
วันที่ ๑๐ ธันวาคม ค.ศ. ๑๙๘๒ เกี่ยวกับการอนุรักษ์และการจัดการมวลปลาที่ย้ายถิ่นอยู่ระหว่างเขตทางทะเลและมวลปลาที่ย้ายถิ่นอยู่เสมอ
(Agreement for the Implementation of the Provisions of the United Nations Convention on the Law of the Sea of 10 December 1982 Relating to the Conservation and Management of Straddling Fish Stocks and Highly Migratory Fish Stocks)

ประกาศ ณ วันที่ ๑๐
พฤษภาคม พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

ปริยานุช/จัดทำ
๑๖ พฤษภาคม
๒๕๕๙

วริญา/ตรวจ
๒๖ พฤษภาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๑๑ ง/หน้า ๑๐/๑๓ พฤษภาคม ๒๕๕๙